La Bibia piemontèisa/Testament Vej/Giob/Giob 40


Giòb

40

La rëspòsta ‘d Giòb a la dësfida ‘d Dé 

Nosgnor a l'ha arpijàit a parlé e a l'ha dije a Giòb: “Forsi che 'l censor a vorìa-lo anco' contende con ël Tut-potent? Che col ch'a-j dà la colpa a Dé a rësponda!”. 

Anlora Giòb a l'ha rësponduje a Nosgnor: “Dabon, mi i son pròpi pcit còs peus-ne rësponde a ti? Im buto mia man an sla boca për sté ciuto. Na vira i l'hai parlà, ma j'arplicherai pì nen; doi vire i l'hai parlà, ma i andrai pa pì anans.

Scond dëscors ëd Dé 

Anlora 'l Signor a l'ha rëspondù a Giòb dal turbij e a l'ha dije: “Pront-te a rëspond-me parèj ëd n’òm vajant: i l’hai vàire question da butete  dnans: fà coma s’it fusse mè magìster! It vories-to dabon dëscredité mia giustissia? O diciaré che 'l tòrt a l'é mè e che it ses ti a avèj rason? It ses tant fòrt tanme Dé e it peule troné con na vos parèj ëd la soa? Archinch-te pura 'd majestà e d'ecelensa, arvëste con glòria e onor. Spantia pura tuta toa flin-a. Varda a tùit ij superb e campje giù; bèica tuti j'orgojos e daje d’umiliassion; sgnaca tuti j’émpi lì dova ch’as treuvo. Va a sotreje 'nt la póer tùit ansema, sàrje tùit ant ël top. Anlora 'dcò mi 't lauderai, përchè con toa fòrsa it l'avras trionfà.

La dëscrission ëd Behemòt 

Adess daje në sguard a Behemòt, che mi i l'hai creà parèj ëd ti e ch’a mangia l'erba parèj dël beu. Varda, soa fòrsa a l'é 'nt ij sò lomb e soa potensa 'nt ij mùscoj ëd soa pansa. A drissa la coa parèj d'un séler, ij nerv ëd soe cheusse a s'antërso frem. Soe vèrtebre a son tubo ëd bronz, ij sò òss a smijo spranghe 'd fèr. A l'é n’esempi dj’euvre grande 'd Dé: sò Creator a l'ha fornilo ‘d na spa. Le montagne a jë smon-o 'l mangé andoa tute le bestie sërvaje ëd campagna a s'amuso con chiel. As cogia sota j'erbo ëd lòto, ant lë s-ciass satì ëd canàpoj dij mojiss. A l'é quatà da l'ombra dle piante sërvaje 'd lòto; ij sàles dël torent a lo anviron-o tut d'antorn. Varda, ch'a vada pura a anfiesse 'l fium: chiel a trambla pa, a l'é sicur, ëdcò se 'l Giordan a-j montèissa a la boca. A podria cheidun ciapelo për j'euj, pijelo con angasse o përtuseje le naris?

Nòte 

Bibia
Testament Vej
Giob